
Астана қ. 2026

1. Жалпы ережелер

1. Осы «Жасыл» технологиялар мен жобалардың тізілімін қалыптастыру және жүргізу, сондай-ақ «жасыл» технологиялар мен жобаларды бағалау жөніндегі нұсқаулық (бұдан әрі – Нұсқаулық) Қазақстан Республикасы Экология кодексінің 130-бабына сәйкес әзірленді және «жасыл» технологиялар мен жобалар тізілімін (бұдан әрі – Тізілім) қалыптастыру және жүргізу тәртібін, сондай-ақ Тізілімге енгізу үшін «жасыл» технологиялар мен жобаларды бағалау тәртібін айқындайды.
2.  Тізілімнің мақсаты – «жасыл» технологиялар мен жобаларды тізбеге енгізу, сондай-ақ «жасыл» технологиялар мен жобаларды іске асыру үшін «жасыл» қаржыландыруды, оның ішінде инвестициялар, гранттар мен мемлекеттік қолдаудың өзге де шараларын тартуға жәрдемдесу болып табылады.
3. Осы Нұсқаулықта мынадай негізгі ұғымдар, терминдер мен қысқартулар пайдаланылады:
1) «Жасыл» технологиялар – ғылымның заманауи жетістіктері негізінде әзірленген, тұрақты дамудың экологиялық, экономикалық және әлеуметтік аспектілерін ескеретін, қоршаған ортаға қауіпсіз өндірістік технологиялар. Олар мынадай салаларды қамтиды және төмендегідей мақсаттарға бағытталады:
1.1) «өндіріс – кәдеге жарату – жаңа өндіріс» тұйық циклінде уытты емес өнімдер өндіру;
1.2) технологиялардағы инновациялар мен тұтыну құрылымын өзгерту арқылы қалдықтардың көлемін барынша қысқарту;
1.3) жаңартылмайтын табиғи ресурстарды шикізат пен энергияның баламалы жаңартылатын көздерімен алмастыру;
1.4) егіншілікке, мал шаруашылығына және ауыл шаруашылығы өнімдерін қайта өңдеуге биотехнологияларды енгізу, ауыл шаруашылығына арналған биологиялық препараттар өндіру;
1.5) жаңартылатын энергия көздерінен (күн энергиясы, жел энергиясы, гидроэнергия, геотермалдық энергия, биомасса, сутегі) энергия өндіру, атмосфераға зиянды шығарындыларды азайту, отынды пайдалану тиімділігін, сондай-ақ ғимараттар мен тұрмыстық аспаптардың энергия тиімділігін арттыру;
1.6) қоршаған ортадан парниктік газдарды сіңіру қабілеті жоғары, климаттың өзгеру салдарын бәсеңдетуге бағытталған орнықты жасыл екпелерді өсіру;
1.7) құрамында уытты және канцерогенді заттар жоқ құрылыс материалдарын өндіріс және тұтыну қалдықтарын пайдалана отырып өндіру;
2) «жасыл» жобалар – бекітілген жіктеу (таксономия) негізінде айқындалатын және қолда бар табиғи ресурстарды пайдалану тиімділігін арттыруға, қоршаған ортаға теріс әсер ету деңгейін төмендетуге, энергия тиімділігін арттыруға, энергия үнемдеуге, климаттың өзгеру салдарын бәсеңдетуге және климаттың өзгеруіне бейімделуге бағытталған жобалар;
3) Комиссия – Технологияларды Тізілімге енгізу үшін бағалау жөніндегі Қоғамның консультативтік-кеңесші органы, Комиссияның құрамы Басқарма төрағасының бұйрығымен бекітіледі;
4) базалық сценарий – «жасыл» технология немесе жоба іске асырылмаған жағдайда орын алуы мүмкін экологиялық көрсеткіштердің қолданыстағы мәндері;
5) Қоғам – «Халықаралық жасыл технологиялар және инвестициялық жобалар орталығы» коммерциялық емес акционерлік қоғамы;
6) жауапты құрылымдық бөлімше – Тізілімді қалыптастыруға және жүргізуге жауапты Қоғамның құрылымдық бөлімшесі;
7) «жасыл» технологияның немесе жобаның өтініш берушісі – меншігінде не заңда көзделген өзге де пайдалану құқығымен «жасыл» технологиясы немесе жобасы бар жеке тұлға, заңды тұлға немесе дара кәсіпкер;
8) технология немесе жоба паспорты – технология немесе жоба туралы негізгі мәліметтерді қамтитын технологияның немесе жобаның негізгі құжаты;
9) Тізілім – белгіленген тәртіппен «жасыл» деп танылған технологиялар мен жобалар туралы мәліметтерді қамтитын, ақпараттың ашықтығы мен оған қолжетімділікті қамтамасыз ететін жүйелендірілген тізбе;
10) Таксономия – «жасыл» облигациялар және «жасыл» кредиттер арқылы қаржыландырылуға жататын «жасыл» жобаларды жіктеу (таксономиясы) (бұдан әрі – таксономия), Қазақстан Республикасы Үкіметінің 2021 жылғы 31 желтоқсандағы № 996 қаулысымен бекітілген).
Осы Нұсқаулықта көрсетілмеген өзге де ұғымдар Қазақстан Республикасының заңнамасында белгіленген мағынада қолданылады.

2. Тізілімді қалыптастыру және жүргізу тәртібі

4. Қоғам «Жасыл» технологиялар мен жобалардың тізілімін мынадай іс-шараларды жүзеге асыру арқылы қалыптастырады және жүргізеді:
1) «жасыл» технологияның немесе жобаның өтінім берушілерінен өтінімдерді қабылдау;
2) «жасыл» технологияларды немесе жобаларды Таксономия немесе Нұсқаулық ережелеріне сәйкестігіне бағалау;
3) «жасыл» технологияларды немесе жобаларды Тізілімге енгізу және Тізілімнен алып тастау;
4) Тізілімге енгізілген «жасыл» технологиялар мен жобаларды ілгерілету;
5) технологиялар мен жобалардың өтініш берушілеріне, әлеуетті инвесторларға, сондай-ақ өзге де мүдделі тараптарға консультациялық қызмет көрсету;
6) мүдделі тараптың сұрау салуына сәйкес «жасыл» технологиялар мен жобалар туралы ақпарат ұсыну;
7) ақпараттық-талдамалық, құқықтық, әдістемелік, консультациялық және сараптамалық-талдамалық қолдау көрсету.
5. Тізілім мынадай бөлімдерден тұрады:
1) технологияның немесе жобаның атауы;
2) технология немесе жоба өтінім берушісінің атауы;
3) қолданылу саласы;
4) қысқаша сипаттамасы;
5) инвестицияларға қажеттілік;
6) IPC немесе патент нөмірі (бар болса).
6. Жасыл технологиялар мен жобалар тізілімін жүргізу шеңберінде Қоғам мынадай қосымша іс-шараларды да жүзеге асырады:
1) «жасыл» технологиялар мен жобаларды елдік бағдарламаларға енгізу мүмкіндігін қарастырады;
2) «жасыл» жобаларды іске асыру үшін инвестициялар мен гранттарды қоса алғанда, «жасыл» қаржыландыруды тартуға жәрдемдеседі.
         Осы мақсатта технология және/немесе жоба Тізілімге енгізілгеннен кейін Қоғам:
1) инвесторларды іздеу бойынша жұмыс жүргізеді;
2) әлеуетті инвесторларға Тізілімге енгізілген технологиялар мен жобалар туралы ақпарат жібереді;
3) инвесторға қолайлы технологияны немесе жобаны таңдау үшін Тізілімдегі мәліметтерді талдайды;
4) инвесторға технологияны және/немесе жобаны таңдау бойынша консультация береді.
7. Тізілімдегі жобалар мен технологиялар туралы мәліметтерге қолжетімділік мынадай тәртіппен беріледі:
1) барлық мүдделі тұлғаларға — ашық қолжетімді мәліметтер көлемінде;
2) инвесторға — технологияның неғұрлым толық сипаттамасын, сондай-ақ өтініш беруші туралы ақпаратты (оның ішінде байланыс деректерін) қоса алғанда, технологияның немесе жобаның өтініш берушісімен келісу бойынша.

3. Технологияның немесе жобаның өтініш берушілерінің өтінімдерін қабылдау және қарау

8. Тізілімге енгізу мақсатында технологияның немесе жобаның өтініш берушісі құжаттар топтамасын әзірлейді және оны Қоғамның ресми құжат айналымы арналары арқылы Қоғамның қарауына ұсынады.
9. Құжаттар топтамасын ұсыну шеңберінде өтініш беруші мынадай құжаттарды ұсынады:
1) еркін нысандағы өтініш;
2) презентациялық материалдар;
3) осы Нұсқаулыққа 1-қосымшаға сәйкес толтырылған «жасыл» технологияның немесе жобаның паспорты;
4) бар болса, өзге де құжаттар.
8. Құжаттар топтамасы тіркелгеннен кейін Қоғамның жауапты құрылымдық бөлімшесі құжаттарды:
1) технология немесе жоба паспортының нысанына сәйкестігі тұрғысынан;
2) осы Нұсқаулықтың талаптарына немесе Таксономия санаттарына сәйкестігі тұрғысынан;
3) осы Нұсқаулықтың талаптарына сәйкес есептеулердің дұрыстығы тұрғысынан қарайды.
10. Құжаттарды қарау шеңберінде жауапты құрылымдық бөлімшенің қызметкері технологияны немесе жобаны қарауға қатысты деректердің толық мазмұны көрсетілген жұмыс файлын жасайды және оны Қоғамның желілік папкасына орналастырады.
11. Сараптамалық қорытындысын алу қажет болатын мәселелер туындаған жағдайда, Қоғамның бірыңғай ұстанымын қалыптастыру мақсатында өзге құрылымдық бөлімшелер технология немесе жоба бойынша құжаттарды қарауға тартылуы мүмкін..
12. Жауапты құрылымдық бөлімше ұсынылған материалдар жеткіліксіз, қарама-қайшы болған немесе олардың дұрыстығы күмән туғызған жағдайда қосымша мәліметтерді, растайтын құжаттарды, сараптамалық қорытындыларды не тәуелсіз бағалау нәтижелерін сұратуға құқылы.
13. Құжаттарды қарау нәтижелері бойынша жауапты құрылымдық бөлімше «жасыл» технологияның немесе жобаның осы Нұсқаулықтың немесе Таксономияның талаптарына сәйкестігі не сәйкес еместігі туралы қорытынды дайындайды және материалдарды Комиссияның қарауына енгізеді.
14. Комиссия ұсынылған материалдарды қарап, мынадай шешімдердің бірін қабылдайды:
1) технологияны немесе жобаны Тізілімге енгізу туралы;
2) қосымша ақпарат ұсыну және (немесе) ұсынылған материалдарды пысықтау қажеттігі туралы;
3) технологияны немесе жобаны Тізілімге енгізуден бас тарту туралы.
15. Технологияның немесе жобаның құжаттар топтамасын пысықтауға қайтаруға негіз болатын жағдайлар: осы Нұсқаулықтың 8-тармағына сәйкес қате немесе толымсыз мәліметтердің ұсынылуы, осы Нұсқаулықта немесе Таксономияда белгіленген өлшемшарттарға сәйкестігін растайтын деректердің ұсынылмауы, сондай-ақ құжаттардың түсініксіз түрде ұсынылуы, құжаттар топтамасының толық болмауы, шешім қабылдау үшін ақпараттың жеткіліксіз болуы және құжаттарды қарауға кедергі келтіретін өзге де себептер.
16. Технологияны немесе жобаны бағалау және оны Тізілімге енгізу туралы Комиссия шешімі технология немесе жоба бойынша құжаттардың толық топтамасы келіп түскен күннен бастап 30 жұмыс күнінен кешіктірілмей қабылданады. Қарау мерзіміне өтініш берушінің қосымша сұратылған құжаттар мен мәліметтерді ұсынуына қажетті кезең кірмейді.
17. Комиссия оң шешім қабылдаған жағдайда, жауапты құрылымдық бөлімше Комиссия хаттамасы ресімделгеннен кейін 3 жұмыс күні ішінде «жасыл» технологияны немесе жобаны Тізілімге енгізеді.
18. Тәуелсіз бағалау (верификация) рәсімінен өткен және белгіленген тәртіппен «жасыл» деп танылған технологиялар немесе жобалар Комиссия шешімі және верификация туралы құжат қоса берілген өтініш берушінің хаты негізінде Тізілімге енгізіледі.
Қазақстан Республикасы Үкіметінің 2022 жылғы 18 тамыздағы № 576 қаулысымен бекітілген Технологияларды «жасыл» технологиялар ретінде тану қағидаларына сәйкес уәкілетті орган «жасыл» технологияны мақұлдаған жағдайда, жауапты құрылымдық бөлімше оны да Тізілімге енгізеді.
19. Технология немесе жоба бойынша құжаттар топтамасын пысықтауға қайтаруға мыналар негіз болады: осы Нұсқаулықтың 9-тармағына сәйкес келмейтін қате немесе дәл емес мәліметтердің ұсынылуы; осы Нұсқаулықта немесе Таксономияда белгіленген өлшемшарттарға сәйкестікті растайтын деректердің ұсынылмауы; құжаттардың оқуға жарамсыз түрде ұсынылуы; құжаттар топтамасының толық болмауы; шешім қабылдау үшін ақпараттың жеткіліксіздігі, сондай-ақ құжаттарды қарауға кедергі келтіретін өзге де себептер.
20. Технологияны немесе жобаны Тізілімге енгізуден бас тартуға Экологиялық кодекстің талаптарына немесе осы Нұсқаулықтың 10-тармағының талаптарына сәйкес келмеуі, анық емес мәліметтердің ұсынылуы, сондай-ақ пысықтауға қайтару себептері жойылмастан құжаттардың үш реттен артық ұсынылуы негіз болады.
 21. Жауапты құрылымдық бөлімше технология немесе жоба бойынша өтініш берушіге Комиссия шешімін және тиісті негіздемені қоса бере отырып, қабылданған шешім туралы хабарлайды.

4. Жасыл технологиялар мен жобалар тізілімінің өлшемшарттары

22. ««Жасыл» жобаларды бағалау және оларды Тізілімге енгізу мақсатында Таксономия қолданылады.
23. «Жасыл» технологияларды бағалау және оларды Тізілімге енгізу мақсатында осы Нұсқаулықтың 3-тармағында көрсетілген салалар бойынша өлшемшарттар қолданылады.
24. «Өндіріс – кәдеге жарату – жаңа өндіріс» саласына тұйық немесе негізінен тұйық материалдық циклді ұйымдастыру арқылы қауіпсіз (уытты емес) өнім өндіруді көздейтін жобалар мен технологиялар жатады. Бұл ретте материалдар, өндіріс қалдықтары және/немесе пайдалану мерзімі аяқталғаннан кейінгі өнімдер қайта пайдалану, қалпына келтіру немесе қайта өңдеу арқылы шаруашылық айналымына қайтарылады және жаңа өнім өндіруге арналған шикізат ретінде қолданылады.
Технологияны бағалау мынадай өлшемшарттар негізінде жүзеге асырылады:
1) өнімнің уытты еместігі және қауіпсіздігі.
Өлшемшарт сертификат, сынақ хаттамасы, қауіпсіздік паспорты, техникалық құжаттама және өзге де растайтын құжаттарды ұсыну арқылы расталады;
2) тұйық өндірістік циклдің болуы. Өлшемшарт технологиялық схеманы, материалдық балансты, пайдаланылатын шикізат және түзілетін қалдықтар туралы мәліметтерді ұсыну арқылы расталады.
3) қайталама шикізатты пайдалану үлесі;
4) материалдарды шаруашылық айналымына қайтару үлесі;
5) қалдықтардың қалған үлесі.
24-тармақтың 3, 4, 5-тармақшаларында көрсетілген өлшемшарттарды пайдалана отырып технологияларды бағалау мақсатында 24.1, 24.2, 24.3-тармақтардың есептеулері қолданылады.
24.1. Екінші реттік шикізатты пайдалану үлесі – жаңа өнім өндіру кезінде бастапқы шикізатты екінші реттік материалдық ресурстармен алмастыру деңгейін сипаттайтын өлшемшарт.
Екінші реттік шикізатты пайдалану үлесі мынадай формула бойынша есептеледі:

                                                                                (1),

мұндағы:
Квс — екінші реттік шикізаттың үлесі, %;
Mвс — өнім өндіру кезінде нақты пайдаланылатын екінші реттік  шикізаттың массасы, т/жыл;
Mобщ — өнім өндіру кезінде пайдаланылатын шикізат пен материалдардың жалпы массасы, т/жыл.
Көрсеткіштер мынадай құжаттардың негізінде айқындалады:
1. Шикізаттың құрамы мен мөлшері көрсетілген технологиялық регламент, технологиялық карта немесе өнімнің рецептурасы.
2. Бастапқы және екінші реттік шикізат көрсетілген өндірістің материалдық балансы.
3. Екінші реттік шикізаттың шығу тегі мен көлемін растайтын құжаттар: шикізат көзіне қарай жеткізу/қабылдау шарттары, жүкқұжаттар, қабылдау-тапсыру актілері, ішкі есепке алу құжаттары.
4. Жұмыс істеп тұрған өндіріс үшін – есепті кезеңдегі шикізаттың нақты жұмсалу көлемі туралы мәліметтер.
Егер көрсеткіштің мәні кемінде 30 %-ды құраса, технология осы өлшемшартқа сәйкес деп танылады.
24.2. Материалдарды шаруашылық айналымына қайтару үлесі – технологияның өндіріс процесінде түзілген қалдықтарды, материалдарды және/немесе пайдаланылғаннан кейінгі өнімдерді қайтадан өндірістік циклге қайтару қабілетін сипаттайтын өлшемшарт.
Материалдарды шаруашылық айналымына қайтару үлесі мынадай формула бойынша есептеледі:
                
                                                                              (2),
мұндағы:
Квозв — материалдарды шаруашылық айналымына қайтару үлесі, %;
Mвозв — қайта пайдалануға, қалпына келтіруге немесе қайта өңдеуге нақты жіберілген қалдықтардың, материалдардың және/немесе пайдаланылған өнімнің массасы, т/жыл;
Mобр — бағаланатын кезеңде пайда болған тиісті қалдықтардың, материалдардың және/немесе пайдаланылған өнімнің жалпы массасы, т/жыл.
Көрсеткіштер мынадай құжаттардың негізінде айқындалады:
1. Түзілген қалдықтардың/пайдаланылған өнімнің жалпы көлемі және шаруашылық айналымына қайтарылған көлемі көрсетілген материалдық баланс.
2. Материалдарды қайтарудың, қайта пайдаланудың, қалпына келтірудің немесе қайта өңдеудің технологиялық схемасы.
3. Қалдықтардың түзілуін және қозғалысын есепке алу құжаттары.
4. Материалдарды қайта пайдалануға, қалпына келтіруге немесе қайта өңдеуге беруді растайтын қабылдау-өткізу актілері, жүкқұжаттар, шарттар немесе өзге де құжаттар.
5. Ішкі қайтару кезінде – материалдың технологиялық процеске қайта енгізілгенін растайтын өндірістік құжаттар.
Егер көрсеткіштің мәні кемінде 30 %-ды құраса, технология осы өлшемшартқа сәйкес деп танылады.
24.3. Қалдықтардың қалған үлесі – көзделген технологиялық операциялар жүзеге асырылғаннан кейін өндірістік циклге қайтарылмайтын және қайта пайдалануға, қалпына келтіруге немесе қайта өңдеуге жіберілмейтін қалдықтардың көлемін сипаттайтын өлшемшарт.
Қалдықтардың қалған үлесі мынадай формула бойынша есептеледі:

                                                                         (3),

мұндағы:
Кост — қалдықтардың қалған үлесі, %;
Mост — өндірістік циклге қайтарылмайтын және одан әрі пайдалануға немесе қайта өңдеуге жіберілмейтін қалдықтардың массасы, т/жыл;
Mобщ — өнім өндіру кезінде пайдаланылатын шикізат пен материалдардың жалпы массасы, т/жыл.
Көрсеткіштің шекті мәні – кемінде 10 %.
Көрсеткіштер мынадай құжаттардың негізінде айқындалады:
1. Кіріс шикізат ағындары мен түзілетін қалдықтар көрсетілген өндірістің материалдық балансы.
2. Қалдықтардың түзілуі, қайта пайдаланылуы, қалпына келтірілуі, қайта өңделуі және қалдық ретінде қалған көлемдері туралы мәліметтер.
3. Есепті кезеңдегі қалдықтарды өндірістік есепке алу құжаттары.
4. Қалдық ретінде қалған қалдықтардың одан әрі басқарылуын растайтын құжаттар: осындай қалдықтарды беру жүзеге асырылған жағдайда – актілер, жүкқұжаттар, мамандандырылған ұйымдарға беру шарттары.
Қолданыстағы өндірістер үшін көрсеткіштер соңғы толық есептік кезеңдегі нақты деректер негізінде есептеледі. Жаңадан құрылатын және жобаланатын өндірістер үшін көрсеткіштер жобалық көрсеткіштер, технологиялық регламент және материалдық баланс негізінде айқындалып, кейін мониторинг шеңберінде нақты көрсеткіштермен расталады.
Егер көрсеткіштің мәні кемінде 10 %-ды құраса, технология осы өлшемшартқа сәйкес деп танылады.
25. «Технологиялардағы және тұтыну құрылымындағы инновациялар есебінен қалдықтардың түзілу көлемін барынша қысқарту» саласындағы технологияларды бағалау қалдықтардың түзілу көлемінің қысқару үлесін айқындау, оларды орналастыру көлемін азайту, өнімдерді, қаптаманы және материалдарды қайта пайдалану деңгейін арттыру мақсатында жүзеге асырылады.
Бұл сала негізінен қалдықтардың түзілуіне жол бермеуге, өнімнің пайдалану мерзімін ұзартуға, ресурстарды пайдалану тиімділігін арттыруға, өнімдер мен материалдарды қайта пайдалануға, тұтыну құрылымын өзгертуге, өндірістік процестерді оңтайландыруға және айналымдық тұтыну модельдерін енгізуге бағытталған технологияларды, ұйымдастырушылық, цифрлық, сервистік және өзге де шешімдерді қамтиды.
«Жасыл» технология «технологиялардағы және тұтыну құрылымындағы инновациялар есебінен қалдықтардың түзілу көлемін барынша қысқарту» саласына жатқызылған жағдайда, технологияны бағалау кезінде оны іске асыру нәтижесінде қалдықтардың түзілу көлемінің қысқаруы өлшемшарты қолданылады.
Технологияны іске асыру нәтижесінде қалдықтардың түзілуін қысқарту үлесі мынадай формула бойынша есептеледі:

                                                                                       (4),

мұндағы:
КСО — технологияны іске асыру нәтижесінде қалдықтардың түзілуін қысқарту, %;
Убаз — технология енгізілгенге дейінгі қалдықтардың үлестік мөлшері, кг/өнім бірлігіне, т/жыл – өндірістік қуаттылықтың бірлігіне шаққанда;
Утехн — технология енгізілгеннен кейінгі қалдықтардың салыстырмалы бірліктердегі үлестік мөлшері.
Мұнда абсолюттік көрсеткіш емес, үлестік көрсеткіштің қолданылуы қағидатты түрде маңызды. Мысалы, кәсіпорын өндіріс көлемін екі есеге ұлғайтқан жағдайда қалдықтардың абсолюттік көлемі артуы мүмкін, алайда жаңа технология өнімнің әрбір тоннасына шаққандағы қалдықтардың түзілуін іс жүзінде едәуір қысқартуы мүмкін.
Көрсеткіштер материалдық баланс, технологиялық есептеулер, қалдықтарды есепке алу деректері, жобалық/техникалық құжаттама негізінде айқындалады.
Егер көрсеткіштің мәні кемінде 20 %-ды құраса, технология осы өлшемшартқа сәйкес деп танылады.
25.1. Қалдықтарды өндіріс кезеңінде емес, өнімді пайдалану тәсілін өзгерту арқылы қысқартатын технологияларды бағалау үшін қалдықтардың түзілуіне жол берілмеу үлесі өлшемшарты қолданылады.
Қалдықтардың түзілуін болдырмау үлесі мынадай формула бойынша есептеледі:
                                                                                   (5), 
мұндағы:
КПИ — қалдықтардың түзілуін болдырмау үлесі, %;
Mпред — технологияны енгізудің арқасында түзілуіне жол берілмейтін қалдықтардың массасы, т/жыл;
Mбаз — тұтынудың дәстүрлі моделін пайдаланған жағдайда түзілер еді деп есептелетін қалдықтардың массасы, т/жыл.
Егер көрсеткіштің мәні кемінде 20 %-ды құраса, технология осы өлшемшартқа сәйкес деп танылады.
Тұтыну құрылымын өзгертуге бағытталған технологиялар үшін көрсеткішті қайта пайдалану, пайдалану мерзімін ұзарту, жөндеу, қалпына келтіру, көп рет пайдаланылатын жүйелерді қолдану немесе қалдықтардың түзілуіне жол бермеуді қамтамасыз ететін өзге де шешімдер нәтижесінде түзілуіне жол берілмеген қалдықтардың мөлшері негізінде айқындауға жол беріледі.
Есептеу материалдық баланс, қалдықтарды есепке алу деректері, технологиялық есептеулер және (немесе) өзге де техникалық құжаттама арқылы расталуға тиіс. Жұмыс істеп тұрған объектілер үшін нақты көрсеткіштер, ал жобаланатын объектілер үшін кейіннен мониторинг шеңберінде расталатын жобалық көрсеткіштер пайдаланылады.
26. «Жаңартылмайтын табиғи ресурстарды шикізат пен энергияның баламалы жаңартылатын көздерімен алмастыру» саласындағы технологияларды бағалау жаңартылмайтын табиғи ресурстарға тәуелділікті азайту, шикізат пен энергияның жаңартылатын көздерін пайдалануды арттыру, қоршаған ортаға түсетін жүктемені азайту және өнімдер мен өндірістік процестердің көміртек ізін қысқарту мақсатында жүзеге асырылады. 
Бұл сала жаңартылмайтын табиғи ресурстарды шикізат пен энергияның жаңартылатын көздерімен алмастыруды, екінші реттік ресурстарды пайдалануды, отын мен энергияның баламалы түрлерін енгізуді, сондай-ақ өндірістік және технологиялық процестерде жаңартылатын ресурстардың үлесін арттыруды көздейтін технологиялар мен шешімдерді қамтиды. 
«Жасыл» технология «жаңартылмайтын табиғи ресурстарды шикізат пен энергияның баламалы жаңартылатын көздерімен алмастыру» саласына жатқызылған жағдайда, технологияны бағалау кезінде жаңартылмайтын шикізатты/энергияны пайдалану үлесінің төмендеуі өлшемшарты қолданылады. 
Жаңартылмайтын шикізатты/энергияны пайдалану үлесі мынадай формула бойынша есептеледі:

мұндағы: 
L — жаңартылмайтын шикізатты/энергияны пайдалану көлемінің төмендеуі, %;  
Lбаз — базалық сценарийде пайдаланылатын шикізаттың/энергияның көлемі, т/жыл, мың м³/жыл (шикізаттың агрегаттық күйі мен түріне қарай), кВт·сағ/жыл, Гкал/жыл, т.б.о.т./жыл немесе мың м³/жыл (табиғи газ үшін). 
Базалық сценарийде пайдаланылатын шикізаттың/энергияның көлемі шикізатты есепке алу деректері, статистикалық есептілік, жобалық құжаттама, өндірістік есептілік, технологиялық карталар, өнімнің құрамы туралы мәліметтер, шикізатты пайдалану журналдары, материалдық баланстар не қарастырылып отырған жоба іске асырылмаған жағдайда шикізатты пайдаланудың неғұрлым ықтимал сценарийін көрсететін өзге де құжаттар мен мәліметтер негізінде айқындалады. 
Lтехн — технологияны іске асыру кезінде пайдаланылатын шикізаттың/энергияның көлемі, т/жыл, мың м³/жыл (шикізаттың агрегаттық күйі мен түріне қарай), кВт·сағ/жыл, Гкал/жыл, т.б.о.т./жыл немесе мың м³/жыл (табиғи газ үшін). 
Технологияны іске асыру кезінде пайдаланылатын шикізаттың/энергияның көлемі жобалық көрсеткіштер, көрсеткіш бойынша есептеулер, пайдалану деректері, пилоттық жобалардың нәтижелері, өндірістік есептілік, есептеулер, техникалық құжаттама, мониторинг деректері, аспаптық өлшеулердің нәтижелері, зерттеп-қарау материалдары, сынақ нәтижелері, пайдалану деректері не технологияны іске асыру кезінде шикізатты пайдалану көлемінің өзгергенін растайтын өзге де құжаттар мен мәліметтер негізінде айқындалады. 
Егер көрсеткіштің мәні кемінде 20 %-ды құраса, технология осы өлшемшартқа сәйкес деп танылады.
	27. «Егіншілікке, мал шаруашылығына және ауыл шаруашылығы өнімдерін қайта өңдеуге биотехнологияларды енгізу, сондай-ақ ауыл шаруашылығына арналған биологиялық препараттар өндіру» саласындағы технологияларды бағалау ауыл шаруашылығы қызметінің қоршаған ортаға теріс әсерін азайту, табиғи ресурстарды пайдалану тиімділігін арттыру, химиялық заттарды қолдануды қысқарту, ауыл шаруашылығы өндірісінің өнімділігін арттыру, топырақтың жай-күйін жақсарту, қалдықтар мен ластаушы заттар шығарындыларының түзілуін азайту, сондай-ақ өндірістік процестердің ресурстық және энергетикалық тиімділігін арттыру мақсатында жүзеге асырылады.
Бұл сала биологиялық процестерді, микроорганизмдерді, биологиялық препараттарды, биологиялық жолмен алынатын өнімдерді және ауыл шаруашылығының, мал шаруашылығының және ауыл шаруашылығы өнімдерін қайта өңдеудің экологиялық тұрақтылығын арттыруға бағытталған өзге де биотехнологиялық әдістерді пайдалануға негізделген технологияларды қамтиды.
Осы өлшемшартқа сәйкестігін қарау кезінде биотехнологияны қолдану саласына қарай әзірлеуші немесе өтініш беруші мәлімдеген экологиялық әсердің сипаты мен ауқымы талданады. Экологиялық әсер ретінде, атап айтқанда, ластаушы заттар мен парниктік газдар шығарындыларын қысқарту, қалдықтардың түзілуін азайту немесе оларды қайта өңдеу көлемін ұлғайту, суды тұтынуды қысқарту, су және жер ресурстарына түсетін жүктемені азайту, ластанған аумақтарды қалпына келтіру, топырақ сапасын жақсарту, табиғи ресурстарды тұтынуды азайту және өзге де өлшенетін экологиялық нәтижелер қарастырылуы мүмкін.
Биотехнологияны бағалау шеңберінде мәлімделген экологиялық әсер туралы құжатпен расталған мәліметтердің болуы, сондай-ақ оның сандық бағалау мүмкіндігі тексеріледі. Осы өлшемшарт мәлімделген биотехнологияны қолданудан алынған нақты экологиялық нәтижені айқындауға және экологиялық әсер тек сипаттамалық ақпаратқа немесе әзірлеушінің мәлімдемелеріне негізделген жағдайларды болдырмауға бағытталған.
Мәлімделген әсерді растау үшін биотехнологияны нақты қолдану немесе сынау нәтижелері мен сандық көрсеткіштерді қамтитын құжаттар мен материалдар қарастырылады. Технологияның ерекшелігіне қарай растайтын құжаттарға төмендегілер жатуы мүмкін:
1. биотехнологияның тиімділік көрсеткіштерін қамтитын және тиісті экологиялық параметрлердің өзгеруін айқындауға мүмкіндік беретін зертханалық сынақтардың нәтижелері;
2. нақты немесе пайдаланудың нақты жағдайларына жуықтатылған жағдайларда технологияның тиімділігін растайтын далалық сынақтардың нәтижелері;
3. тиісті өлшеу құралдарын пайдалана отырып жүргізілген аспаптық өлшеулердің деректері;
4. бекітілген немесе танылған әдістемелер, нормативтер мен есептеу коэффициенттері негізінде орындалған экологиялық әсердің есептеулері;
5. биотехнологияны қолданғанға дейінгі және одан кейінгі көрсеткіштердің динамикасын көрсететін өндірістік немесе экологиялық мониторинг нәтижелері;
6. сынақ хаттамалары мен зертханалардың, оның ішінде белгіленген тәртіппен аккредиттелген зертханалардың қорытындылары;
7. егер мұндай тіркеу өнімнің, технологияның немесе биологиялық препараттың тиісті түрі үшін заңнамада көзделген болса, мемлекеттік тіркеу туралы құжаттар;
8. экологиялық тиімділіктің расталған есептік көрсеткіштерін қамтитын техникалық және жобалық құжаттама;
9. технологияны қолданудың нақты нәтижелері шағылысқан пилоттық немесе өнеркәсіптік жобаларды іске асыру туралы есептер;
10. мәлімделген экологиялық әсерді объективті бағалауға және сандық тұрғыдан айқындауға мүмкіндік беретін өзге де құжаттар мен материалдар.
Бағалау кезінде биотехнологияны қолдану мен мәлімделген экологиялық нәтиже арасындағы тікелей байланыс та айқындалады. Ұсынылған материалдар мәлімделген технологияны қолдану нәтижесінде қандай нақты экологиялық әсерге қол жеткізілетінін, сондай-ақ оның қандай жағдайларда және қандай ауқымда алынғанын айқындауға мүмкіндік беруге тиіс.
Тиісті деректер болған жағдайда биотехнология енгізілгенге дейінгі және енгізілгеннен кейінгі көрсеткіштерді өзара салыстыру немесе базалық көрсеткішпен (бастапқы жай-күйімен), баламалы технологиямен не белгіленген нормативтік мәнмен салыстыру ұсынылады. Бұл қол жеткізілген нақты экологиялық әсердің шамасын айқындауға және мәлімделген шешімнің тиімділігін бағалауға мүмкіндік береді.
Мәлімделген әсердің өлшенуі мен қайталануы мүмкіндігіне ерекше назар аударылады. Ұсынылған көрсеткіштерде тиісті өлшем бірліктері, сынақтар немесе мониторинг жүргізілген кезең мен жағдайлар, ал қажет болған жағдайда – қолданылған есептеу әдістемесінің сипаттамасы көрсетілуге тиіс. Есептік мәндер пайдаланылған жағдайда, бастапқы деректер, қолданылған коэффициенттер және есептеу жүргізілген әдістеме көрсетілуге тиіс.
Өлшемшартқа сәйкестігін бағалау:
Сәйкес келеді – мәлімделген экологиялық әсер сынақтардың, өлшеулердің, мониторингтің нәтижелерімен, тиісті әдістемелер бойынша жүргізілген есептеулермен немесе қол жеткізілген экологиялық әсердің шамасы мен сипатын айқындауға мүмкіндік беретін сандық көрсеткіштерді қамтитын өзге де құжаттармен расталған жағдайда.
Ішінара сәйкес келеді – егер экологиялық әсердің бар екенін растайтын құжаттамалық немесе есептік материалдар ұсынылған, алайда оны толық сандық бағалау, бастапқы көрсеткіштермен салыстыру не нақты қолдану жағдайларындағы нәтижелерді растау үшін қажетті жекелеген мәліметтер жоқ болған жағдайда.
Сәйкес келмейді – егер экологиялық әсер тек сипаттамалық түрде мәлімделіп, оның сандық параметрлерін айқындауға мүмкіндік беретін сынақтардың, өлшеулердің, мониторингтің нәтижелерімен, есептеулермен немесе өзге де құжаттармен расталмаған жағдайда.
Қосымша, технологияны бағалау кезінде мәлімделген биотехнология өнеркәсіптік меншік объектілерін қорғау саласындағы Қазақстан Республикасының заңнамасына сәйкес патенттік қорғауға жататын объектілерге қатысты болған жағдайда, қолданыстағы қорғау құжатының болуы ескеріледі. Қарастырылып отырған салада мұндай объектілерге, атап айтқанда, биотехнологиялық өнімдерге, заттарға, микроорганизмдер штамдарына, өсімдіктер немесе жануарлар жасушаларының дақылдарына, биологиялық препараттарды алу немесе қолдану тәсілдеріне, сондай-ақ егіншілікте, мал шаруашылығында және ауыл шаруашылығы өнімдерін қайта өңдеуде пайдаланылатын өзге де техникалық шешімдерге қатысты өнертабыстар мен пайдалы модельдер жатқызылуы мүмкін. Растау ретінде тиісті мемлекеттік тізілімдерде тіркелген Қазақстан Республикасының өнертабысқа патенті немесе Қазақстан Республикасының пайдалы модельге патенті ұсынылуы мүмкін. Бұл ретте қорғау құжаты тікелей мәлімделген технологияға немесе оның елеулі бөлігіне қатысты болуға және бағалау жүргізілген күнге қолданыста болуға тиіс. Патенттің болуы тиісті техникалық шешімнің құқықтық қорғалуын растайды, алайда мәлімделген экологиялық әсерді өздігінен растау болып табылмайды және осы өлшемшартта көзделген сынақтардың, өлшеулердің, мониторингтің нәтижелері мен есептеулерді алмастырмайды.
28. «Жаңартылатын энергия көздерінен энергия өндіру, атмосфераға зиянды шығарындыларды азайту, отынды пайдалану тиімділігін, сондай-ақ ғимараттар мен тұрмыстық аспаптардың энергия тиімділігін арттыру» саласындағы технологияларды бағалау қазба отынын тұтынуды қысқарту, парниктік газдар мен ластаушы заттардың шығарындыларын азайту, энергетикалық ресурстарды пайдалану тиімділігін арттыру, энергетикалық қызметтің қоршаған ортаға теріс әсерін азайту және энергиямен жабдықтаудың тұрақтылығын арттыру мақсатында жүзеге асырылады. 
Бұл сала жаңартылатын энергия көздерінен энергия өндіруді, өндірістік процестердің, ғимараттардың, құрылыстар мен жабдықтардың энергетикалық тиімділігін арттыруды, энергия ысырабының мөлшерін азайтуды, энергия үнемдейтін технологияларды енгізуді, энергетикалық инфрақұрылымды жаңғыртуды, сондай-ақ энергия тұтынуды қысқартуға және қоршаған ортаға теріс әсерді азайтуға бағытталған өзге де шешімдерді көздейтін технологияларды қамтиды. 
«Жасыл» технология «жаңартылатын энергия көздерінен энергия өндіру, атмосфераға зиянды шығарындыларды азайту, отынды пайдалану тиімділігін, сондай-ақ ғимараттар мен тұрмыстық аспаптардың энергия тиімділігін арттыру» саласына жатқызылған жағдайда, технологияны бағалау кезінде 28.1, 28.2, 28.3-тармақтарда көрсетілген өлшемшарттардың бірі қолданылады. 
28.1. Атмосфераға зиянды шығарындыларды азайту өлшемшарты атмосфераға зиянды шығарындыларды қысқарту арқылы технологияның экологиялық әсерін сипаттайды. 
Зиянды заттар «Экологиялық нормалауға жататын ластаушы заттардың тізбесін бекіту туралы» Қазақстан Республикасы Экология, геология және табиғи ресурстар министрінің 2021 жылғы 25 маусымдағы № 212 бұйрығына сәйкес айқындалады. 
Атмосфераға зиянды шығарындылар үлесін төмендету келесі формула бойынша есептеледі: 

                                                                                (7),
мұндағы: 
H — атмосфераға зиянды шығарындылар үлесінің төмендеуі, %; 
Hбаз — технологияны іске асыруға дейін атмосфераға шығарылатын зиянды (ластағыш) заттардың жалпы көлемі (жиынтық массасы) – қолданыстағы жабдықты пайдалану немесе базалық (дәстүрлі) технология-аналогты қолдану кезіндегі көрсеткіш, т/жыл (немесе кг/жыл). Көрсеткіш мынадай деректер негізінде айқындалады: 
· 2-ТП (ауа) нысанының деректері, ШШШ (шекті рұқсат етілген шығарындылар), кәсіпорынның шығарындылар стационарлық көздерін түгендеу нәтижелері; 
· жұмыс істеп тұрған объектінің «Қоршаған ортаға әсерді бағалау» (ҚОӘБ) немесе «Қоршаған ортаны қорғау» жобалау құжаттамасы; 
· Шығарындылардың бекітілген технологиялық нормативтері немесе меншікті коэффициенттер (тікелей аспаптық өлшеулер болмаған кезде). 
Hтехн — ұсынылып отырған технология толық енгізіліп, пайдалануға берілгеннен кейін атмосфераға шығарылатын зиянды заттардың болжамды жалпы көлемі (жиынтық массасы) – дәл сондай есептік кезеңде және өндіріс көлемі бірдей болған кездегі көрсеткіш, т/жыл (немесе кг/жыл). Көрсеткіш мынадай деректер негізінде айқындалады: 
· өндіруші зауыттардың немесе технология әзірлеушілерінің техникалық паспорттары, ерекшеліктері, кепілдік беретін экологиялық көрсеткіштері; 
· қоршаған ортаны қорғау жөніндегі ТЭН есептері/техникалық-экономикалық негіздеме (ТЭН) немесе құрылысқа/жаңғыртуға арналған жобалау-сметалық құжаттама (ЖСҚ) құрамындағы қоршаған ортаға әсерді бағалау (ҚОӘБ); 
· зертханалық және пилоттық сынақтардың деректері немесе іске асырылған ұқсас жобалардың нақты көрсеткіштері. 
Технология осы өлшемшартқа көрсеткіш мәні кемінде 10 %, ал өнеркәсіптік объектілер үшін кемінде 20 % болған жағдайда сәйкес келеді. 
28.2. Энергияның үлестік тұтынылуын қысқарту өлшемшарты базалық сценариймен салыстырғандағы үлестік экологиялық әсердің өзгеруін айқындайды. 
Энергияның үлестік тұтынылуын қысқарту төмендегі формула бойынша есептеледі: 

                                                                       (8),

мұндағы:  
ΔЕ — энергияның үлестік тұтынылуын қысқарту, % 
Ебаз — базалық сценарийдегі энергияның үлестік тұтынылуы, кВт·сағ/өнім бірлігіне немесе Гкал/өнім бірлігіне. Көрсеткіш мынадай деректер негізінде айқындалады: 
· кәсіпорынның статистикалық есептілік деректері (1-энерго, 1-П нысандары); 
· энергетикалық аудит (энергетикалық паспорт) деректері; 
· Энергия тұтынуды және өндірілетін өнім көлемін есепке алу журналдары, АСКУЭ / АСКУТЭ жүйелерінің деректері; 
· бекітілген технологиялық регламенттер, технологиялық карталар және отын-энергетикалық ресурстардың (ОЭР) шығысының меншікті нормалары. 
Етехн — технологияны қолдану кезіндегі энергияның үлестік тұтынылуы: кВт·сағ/өнім бірлігіне немесе Гкал/өнім бірлігіне шаққанда. Көрсеткіш мынадай деректер негізінде айқындалады: 
1. өндіруші зауыттардың техникалық паспорттары мен жабдықтың кепілдік беретін үлестік көрсеткіштері; 
2. жаңғыртуға/техникалық қайта жарақтандыруға арналған ТЭН немесе ЖСҚ құрамындағы есептеулер; 
3. пилоттық сынақтардың, бақылау өлшеулерінің немесе ұқсас жабдықты нақты пайдаланудың деректері. 
Технология үлестік көрсеткіш қолданылатын үлестік нормативтерден немесе халықаралық референттік көрсеткіштерден аспаған не базалық сценариймен салыстырғанда көрсеткіштің кемінде 20 %-ға төмендеуін қамтамасыз еткен жағдайда, осы өлшемшартқа сәйкес келеді. 
28.3. Ғимараттың энергия тұтынуын қысқарту өлшемшарты ғимараттың энергияны үлестік тұтынуын базалық сценариймен салыстырғанда қысқартуды айқындайды. 
Ғимараттың энергияны үлестік тұтынуын қысқарту мынадай формула бойынша есептеледі: 
                         
                                                                          (9),

мұндағы:  
Еғим - ғимараттың энергияны үлестік тұтынуын қысқарту, %; 
Еғим, баз — базалық сценарийдегі ғимараттың жылдық энергияны үлестік тұтынуы, кВт·сағ/(м²·жыл) немесе Гкал/(м²·жыл); 
Еғим, техн — технологияны қолдану кезінде ғимараттың барлық энергия түрлерін жылдық үлестік тұтынуы, кВт·сағ/(м²·жыл) немесе Гкал/(м²·жыл). 
Базалық сценарийдегі ғимараттың энергияны үлестік тұтынуы мынадай формула бойынша есептеледі:  
                             
                                                                                                   (9.1.),

мұндағы:  
Ебаз — базалық сценарийдегі ғимараттың жылдық энергияны жиынтық тұтынуы, кВт·сағ/жыл немесе Гкал/жыл. Көрсеткіштің дереккөздері: 
· базалық кезеңдегі (соңғы 1–3 жылдағы) табиғи монополиялар субъектілерінің (энергиямен жабдықтаушы, жылумен жабдықтаушы ұйымдардың) шоттары мен салыстырып тексеру актілерінің деректері; 
· коммерциялық есепке алу аспаптарының (электр энергиясы мен жылу есептегіштерінің, ЭЕКБ, ЖЕКБ) көрсететін мәліметтері; 
· энергетикалық аудит (ғимараттың энергетикалық паспорты) деректері; 
· Жобаланатын/жаңадан салынып жатқан объектілер үшін – жобалау-сметалық құжаттаманың (ЖСҚ) «Энергия тиімділігі» бөліміндегі көрсеткіштер немесе үлгілік (ұқсас) жоба бойынша есептеулер. 
А — объектінің техникалық паспорты, құқық белгілейтін құжаттар немесе жобалау-сметалық құжаттама негізінде айқындалатын ғимараттың ауданы, м². 
Технологияны қолдану кезінде ғимараттың барлық энергия түрлерін жылдық үлестік тұтынуы мынадай формула бойынша есептеледі: 
                          
                                                                                                (9.2.),

мұндағы:  
Етехн — технологияны қолдану кезінде ғимараттың барлық энергия түрлерін жылдық жиынтық тұтынуы, кВт·сағ/жыл немесе Гкал/жыл; 
· өндіруші зауыттардың немесе технологияны/жабдықты әзірлеушілердің техникалық паспорттары, ерекшеліктері және энергия тиімділігі бойынша кепілдік беретін көрсеткіштері; 
· қайта жаңартуға/жаңғыртуға/құрылысқа арналған ТЭН немесе ЖСҚ құрамындағы «Энерготиімділік» бөлімінің есептеулері мен жобалық көрсеткіштері; 
· пилоттық жобалардың, сынақтардың нәтижелері бойынша деректер немесе ұқсас объектілерде технологияны нақты пайдалану деректері; 
· энергия үнемдеу әсерінің жобалық есептеулері (энергоаудиторлық есептер). 
A — объектінің техникалық паспорты, құқық белгілейтін құжаттар немесе жобалау-сметалық құжаттама негізінде айқындалатын ғимараттың ауданы, м². 
Технология осы өлшемшартқа көрсеткіш мәні қолданыстағы ғимараттар үшін кемінде 20 %, ал жаңа ғимараттар үшін кемінде 30 % болған жағдайда сәйкес келеді. 
29. ««Қоршаған ортадан парниктік газдарды сіңіру қабілеті жоғары, климаттың өзгеру салдарын бәсеңдетуге бағытталған орнықты «жасыл» екпелерді өсіру» саласындағы технологияларды бағалау парниктік газдардың сіңірілуін ұлғайту, тозған жерлерді қалпына келтіру, экожүйелердің орнықтылығын арттыру, топырақтың тозуына жол бермеу, биоалуантүрлілікті сақтау және климаттың өзгеруінің қоршаған ортаға теріс әсерін азайту мақсатында жүзеге асырылады.
Бұл сала жасыл екпелерді, орман және өзге де табиғи экожүйелерді құруға, қалпына келтіруге және дамытуға, тозған жерлерді қалпына келтіруге, жасыл екпелердің қолайсыз табиғи-климаттық жағдайларға төзімділігін арттыруға, сондай-ақ парниктік газдардың сіңірілуін ұлғайтуға және аумақтардың экологиялық жай-күйін жақсартуға бағытталған өзге де шешімдерді қамтиды.
Технологияларды бағалау кезінде тозған жерлерді қалпына келтіру, жасыл екпелердің жерсінуі мен орнықтылығы, парниктік газдарды сіңіру әлеуеті, топырақ жамылғысының жай-күйін жақсарту, экожүйелердің орнықтылығын арттыру көрсеткіштері, сондай-ақ жобаның экологиялық әсерін сипаттайтын өзге де көрсеткіштер ескерілуі мүмкін.
«Жасыл» технология «қоршаған ортадан парниктік газдарды сіңіру қабілеті жоғары, климаттың өзгеру салдарын бәсеңдетуге бағытталған орнықты «жасыл» екпелерді өсіру» саласына жатқызылған жағдайда, технологияны бағалау кезінде 27.1, 27.2-тармақтарда көрсетілген өлшемшарттардың бірі қолданылады.
29.1. Жасыл екпелердің жерсінуі өлшемшарты бақылау мақсатындағы зерттеп-қарау нәтижелері бойынша тіршілікке қабілеттілігін сақтап қалған отырғызылған өсімдіктердің үлесін айқындайды және мынадай формула бойынша есептеледі:

                                                                                        (10),

мұнда:
Иотн – жобаның базалық сценариймен салыстырғандағы жерсінуінің салыстырмалы көрсеткіші, %;
Tжоба – жобалық сценарийдегі жасыл екпелердің жерсіну көрсеткіші;
Tбаза – базалық сценарийдегі екпелердің жерсіну көрсеткіші.
Көрсеткіш Қазақстан Республикасы Премьер-Министрінің орынбасары – Қазақстан Республикасы Ауыл шаруашылығы министрінің 2018 жылғы 26 қаңтардағы № 46 бұйрығымен бекітілген Мемлекеттік орман қорындағы орман дақылдарын, питомниктерді, орманның табиғи жаңаруына жәрдемдесу шаралары жүргізілген алаңдарды және табиғи өсуіне қалдырылған алаңдарды түгендеу жүргізу қағидаларында белгіленген нормативтік мәндер негізінде не уәкілетті органдар бекіткен өзге де әдістемелерге сәйкес айқындалады.
Белгіленген нормативтік мәндер болмаған жағдайда базалық және жобалық сценарийлер үшін жерсіну көрсеткіші мынадай формула бойынша есептеледі:

                                                                     (10.1),

мұнда:
T – жасыл екпелердің жерсіну көрсеткіші, %;
Tжерсін – бақылау тексеруі жүргізілген күнге өміршеңдігін сақтап қалған отырғызылған өсімдіктердің саны, дана;
Tжалпы – құжаттамамен расталған отырғызылған өсімдіктердің жалпы саны, дана.
Жекелеген даналары бойынша есепке алу тиімсіз жасыл екпелер үшін жерсіну көрсеткіші тіршілікке қабілетті өсімдік жамылғысының сақталған алаңы бойынша айқындалады:

                                                          (10.2),

мұнда:
TS – алаң бойынша жерсіну көрсеткіші, %;
Sжерсін – сақталған өміршең өсімдік жамылғысының алаңы, га немесе м²;
Sотырғ – отырғызу жұмыстары жүргізілген алаң, га немесе м².
Жерсінуді бақылау мақсатында зерттеп-қарау отырғызу жұмыстары аяқталғаннан кейін кемінде 12 ай өткен соң жүргізіледі. Көпжылдық жасыл екпелер үшін жобалау құжаттамасында белгіленген кезең ішінде қосымша қайта зерттеп-қарау жүргізілуі мүмкін.
Отырғызылған жасыл екпелердің саны және (немесе) алаңы жобалау құжаттамасы, орындалған жұмыстар актілері, түгендеу материалдары, мониторинг деректері және көгалдандыру жұмыстарының орындалған көлемін растайтын өзге де құжаттар мен мәліметтер негізінде айқындалады.
Жерсінген жасыл екпелердің саны және (немесе) алаңы далалық зерттеп-қарау нәтижелері, мониторинг материалдары, жасыл екпелерді түгендеу деректері, фотоматериалдар, Жерді қашықтықтан зондтау деректері және екпелердің нақты тіршілікке қабілеттілігін растайтын өзге де құжаттар мен мәліметтер негізінде айқындалады.
Өлшемшартқа сәйкестігін растау үшін өтініш беруші көрсеткіштің есептік мәнін, зерттеп-қарау нәтижелерін, мониторинг материалдарын, жасыл екпелерді түгендеу деректерін, орындалған жұмыстар актілерін, жобалау құжаттамасын, фотоматериалдарды және жоба шеңберінде жасыл екпелердің жерсінуін растайтын өзге де құжаттар мен мәліметтерді ұсынады және жерсіну деңгейін базалық сценарийдегі жерсіну деңгейімен салыстырады.
Базалық сценарий
Технологияның экологиялық тиімділігін бағалау кезінде жасыл екпелердің орнықтылығы, отырғызу материалының сақталуы, екпелердің табиғи-климаттық жағдайларға бейімделуі және көгалдандыру жөніндегі іс-шаралардың тиімділігін сипаттайтын өзге де көрсеткіштер ескеріледі.
Технология осы өлшемшартқа көрсеткіш мәні кемінде 80 % болған жағдайда сәйкес келеді.

29.2. Парниктік газдардың сіңірілуін арттыру өлшемшарты базалық сценариймен салыстырғанда технологияны қолдану нәтижесінде парниктік газдардың қосымша сіңірілуі ретінде айқындалады.
Парниктік газдардың қосымша сіңірілуі мынадай формула бойынша есептеледі:

                                 (11),

мұнда:
ΔCO₂e – парниктік газдардың сіңірілуінің ұлғаю көрсеткіші, %;
CO₂e,базалық – базалық сценарийдегі парниктік газдардың сіңірілу көлемі, т CO₂-экв.
Базалық сценарийдегі парниктік газдардың сіңірілу көлемі Парниктік газдар жөніндегі үкіметаралық сарапшылар тобының (МГЭИК) 2006 жылғы әдістемелік нұсқауларына сәйкес есептеледі.
CO₂e,жобалық – жобалық сценарийдегі парниктік газдардың сіңірілу көлемі, т CO₂-экв. 
Жобалық сценарий бойынша парниктік газдардың сіңірілу көлемі зертханалық және/немесе далалық зерттеулер, аспаптық өлшеулер және мониторинг нәтижесінде алынған жасыл желектердің жинақталған көміртегі қоры мен биомассасының өсімінің нақты көрсеткіштері негізінде айқындалады. Технологияның сипатына қарай, топырақтағы, сүректегі, тамыр жүйесіндегі және өсімдік биомассасының басқа да компоненттеріндегі көміртегінің мөлшері мен жинақталуы, сондай-ақ екпелердің өсімі мен даму көрсеткіштері қоса ескерілуге тиіс.
Мәлімделген жоғары сіңіру әсерін растау үшін жобалық сценарийдің көрсеткіштері табиғи-климаттық, топырақтық және өзге де жағдайлары салыстырмалы базалық сценарийдің көрсеткіштерімен салыстырылады. Жобалық сценарий бойынша парниктік газдардың сіңірілу көлемін есептеу, ол болған жағдайда, қолданылатын бекітілген әдістеме бойынша зерттеулер мен өлшеулердің расталған нәтижелерін пайдалана отырып жүзеге асырылады.
30. «Құрамында уытты және канцерогенді заттар жоқ құрылыс материалдарын қайталама ресурстарды пайдалана отырып өндіру» саласындағы технологияларды бағалау бастапқы табиғи ресурстарды тұтынуды азайту, қалдықтардың түзілуі мен орналастырылуын қысқарту, қайталама ресурстарды пайдалануды ұлғайту, құрылыс материалдарының көміртек ізін азайту, сондай-ақ құрылыс саласының қоршаған ортаға теріс әсерін төмендету мақсатында жүзеге асырылады.
Сала қайталама шикізатты, өндіріс және тұтыну қалдықтарын, ресурстарды үнемдейтін технологияларды пайдалана отырып экологиялық таза құрылыс материалдарын өндіруге, сондай-ақ өнімнің бүкіл өмірлік циклі бойында қоршаған ортаға түсетін жүктемені төмендетуді қамтамасыз ететін материалдарды өндіруге бағытталған технологияларды қамтиды.
Технологияларды бағалау кезінде құрылыс материалдарының көміртегі қарқындылығы, қайталама шикізаттың құрамы, өнімнің қайта пайдалануға немесе қайта өңдеуге жарамдылығы, қалдықтардың түзілуін азайту көрсеткіштері, сондай-ақ құрылыс материалдарының экологиялық тиімділігін сипаттайтын өзге де көрсеткіштер ескерілуі мүмкін.
Бұл ретте уытты және канцерогенді заттардың болмауы міндетті шарт болып табылады және оны қалдықтардың жоғары мөлшерімен өтеуге болмайды. Өлшемшартқа сәйкестік технологиялық құжаттамамен, рецептурамен және материалдық баланспен, қалдықтардың шығу тегі мен іс жүзінде пайдаланылғанын растайтын құжаттармен, сондай-ақ аккредиттелген зертхана берген және дайын өнімнің белгіленген қауіпсіздік пен сапа талаптарына сәйкестігін растайтын сынақ хаттамаларымен расталады.
Құжаттар пайдаланылған қалдықтардың түрі мен массасын, олардың құрылыс материалының құрамындағы үлесін, сондай-ақ уытты, канцерогенді және өзге де қауіпті заттардың белгіленген құрам нормативтерінен асып кетуінің жоқтығын анықтауға мүмкіндік беруі тиіс.
«Жасыл» технология «құрамында уытты және канцерогенді заттар жоқ құрылыс материалдарын қайталама ресурстарды пайдалана отырып өндіру» саласына жатқызылған жағдайда, технологияны бағалау кезінде 30.1 және 30.2-тармақтарда көрсетілген өлшемшарттардың бірі пайдаланылады.
30.1. Құрылыс материалдарын өндіруде қалдықтарды пайдалану үлесінің өлшемшарты жобаның немесе технологияның өндіріс және (немесе) тұтыну қалдықтарын қайталама шикізат ретінде пайдалана отырып, дайын өнімнің қауіпсіздігін бір мезгілде қамтамасыз ете отырып, құрылыс материалдарын өндіру мүмкіндігін айқындайды.
Шикізат компоненті ретінде пайдаланылатын қалдықтарға күл-қож қалдықтары, металлургиялық шлактар, тау-кен өндіру және өңдеу өнеркәсібінің қалдықтары, шыны сынықтары, бетон және кірпіш қалдықтары, полимер қалдықтарының жекелеген түрлері, сондай-ақ дайын өнімнің қауіпсіздігіне қойылатын талаптар сақталған жағдайда осы мақсаттарға жарамды өзге де қалдықтар жатқызылуы мүмкін.
Құрылыс материалдарын өндіруде қалдықтарды пайдалану үлесі мынадай формула бойынша есептеледі:
                       
                                                                               (12),


мұндағы:
КИО — құрылыс материалын дайындау кезінде пайдаланылған өндіріс және/немесе тұтыну қалдықтарының үлесі, %;
Mотх — шикізат немесе компонент ретінде нақты пайдаланылатын өндіріс және/немесе тұтыну қалдықтарының массасы, кг/т немесе т/жыл;
Mобщ — тиісті құрылыс материалын өндіру үшін пайдаланылатын шикізат пен материалдардың жалпы массасы, кг/т немесе т/жыл.
Егер өлшемшарттың көрсеткіші кемінде 20 %-ды құраса, технология өлшемшартқа сәйкес деп танылады.
30.2. Бастапқы шикізатты алмастыру үлесінің өлшемшарты қалдықтың бастапқы шикізатты іс жүзінде алмастыратынын айқындайды.
Бастапқы шикізатты алмастыру үлесі мынадай формула бойынша есептеледі:
                       
                                                                       (13),


мұндағы:
– бастапқы шикізатты алмастыру үлесі, %;
Mзам — қалдықтармен алмастырылған бастапқы шикізаттың массасы;
Mперв.баз — базалық технология бойынша салыстырмалы өнім көлемін өндіру үшін қажет болатын бастапқы шикізаттың массасы.
	Көрсеткіштер материалдық баланс пен технологиялық рецептура, қалдықтардың шығу тегі мен іс жүзінде пайдаланылғанын растайтын құжаттар, сондай-ақ аккредиттелген зертхана берген және дайын өнімнің белгіленген қауіпсіздік пен сапа талаптарына сәйкестігін растайтын сынақ хаттамалары негізінде айқындалады.
Құжаттар пайдаланылған қалдықтардың түрі мен массасын, олардың құрылыс материалының құрамындағы үлесін, сондай-ақ уытты, канцерогенді және өзге де қауіпті заттардың белгіленген құрам нормативтерінен асып кетуінің жоқтығын анықтауға мүмкіндік беруі тиіс.
Өнеркәсіптік қуатына әлі шықпаған жаңа жоба үшін тәжірибелік партия бойынша есепті ұсыну жеткілікті, ол партияны дайындау актісімен және зертханалық сынақтармен расталуға тиіс. Тізілімге енгізу үшін бір ғана презентация, бизнес-жоспар немесе өндірушінің мәлімдемесі жеткіліксіз.
Егер өлшемшарт көрсеткіші пайдаланылатын шикізат пен материалдардың жалпы массасының кемінде 20 пайызын құраса, технология өлшемшартқа сәйкес деп танылады.
31. Экологиялық әсері экологиялық көрсеткіштің базалық сценариймен салыстырғандағы салыстырмалы өзгерісі арқылы объективті және дәйекті түрде айқындалуы мүмкін емес технологиялар үшін, сондай-ақ әсер ету сипатын, салалық ерекшелікті немесе технологияның өзіндік ерекшеліктерін ескере отырып, белгіленген шекті мәнге қол жеткізу экологиялық әсерді бағалау үшін репрезентативті болып табылмайтын жағдайларда, елеулі экологиялық әсерді өзге тәсілдермен растауға жол беріледі.
Мұндай растау зерттеулер нәтижелеріне, мониторинг деректеріне, өлшеулер мен сынақтардың нәтижелеріне, сараптамалық қорытындыларға, халықаралық практикаға, сондай-ақ экологиялық әсердің болуын және оның елеулілігін объективті түрде растайтын өзге де мәліметтерге негізделуі мүмкін.
Осы тармақта көзделген жағдайларда өтініш беруші экологиялық әсерді базалық сценариймен салыстырғандағы көрсеткіштің салыстырмалы өзгерісі арқылы бағалаудың мүмкін еместігін немесе мұндай бағалау тәсілін қолданудың шектеулілігін негіздейтін тиісті түсіндірме мен растайтын материалдарды ұсынуға міндетті.

5. Тізілімге енгізілген технологияларды немесе жобаларды мерзімдік қайта бағалау

32. Тізілімге енгізілген «жасыл» технологиялар мен жобалар осы Нұсқаулықтың талаптарына сәйкестігі тұрғысынан мерзімдік қайта бағалауға жатады. 
33. Қайта бағалау: 
1) технологияның немесе жобаның экологиялық әсер ету көрсеткіштері туралы жаңартылған деректер;
2) технологияны немесе жобаны қолданудың нақты нәтижелері туралы мәліметтер; 
3) технологияның немесе жобаның мониторингі мен есептілігінің деректері; 
4) технологиялық өзгерістер, жаңғырту немесе технологияны немесе жобаны қолдану шарттарының өзгеруі туралы ақпарат; 
5) технологияның немесе жобаның сәйкестігін растау үшін қажетті өзге де құжаттар мен мәліметтер негізінде жүзеге асырылады. 
Қоғам қайта бағалауды жүргізу үшін қажетті қосымша мәліметтер мен құжаттарды өтініш берушіден сұратуға құқылы. 
34. Қайта бағалау технология немесе жоба Тізілімге енгізілген күннен бастап кемінде үш жылда бір рет немесе көрсетілген мерзімнен бұрын мынадай жағдайларда жүргізіледі: 
1) Қазақстан Республикасы заңнамасының талаптары өзгергенде; 
2) технологияның немесе жобаның қоршаған ортаға әсері туралы жаңа ғылыми деректер пайда болғанда; 
3) осы Нұсқаулықтың көлшемшарттарына сәйкестігі тексерілгенде; 
4) технологияның немесе жобаның сипаттамалары айтарлықтай өзгергенде. 
35. Қайта бағалау нәтижелері бойынша келесі шешімдердің бірі қабылданады: 
1) технологияны немесе жобаны Тізілімде сақтау және ол туралы мәліметтерді өзектендіру; 
2) технологияны немесе жобаны Тізілімнен шығару. 
36. «Жасыл» технологияны немесе жобаны Тізілімнен шығаруға төмендегілер негіз болып табылады: 
1) технологияның немесе жобаның өзектілігін жоғалтуы, оның ішінде оларды іске асырудың тоқтатылуы, «жасыл» технологияның немесе жобаның өтініш берушісінің одан бас тартуы; 
2) «жасыл» технологияның немесе жобаның өтініш берушісінен Тізілімнен шығару туралы жазбаша өтініштің түсуі; 
3) «жасыл» технологияның немесе жобаның өтініш берушісінен осы Нұсқаулықтың өлшемшарттарына сәйкестігін растайтын мәліметтердің болмауы;
4) технологияның немесе жобаның «жасыл» технологияларға немесе жобаларға қойылатын экологиялық өлшемшарттар мен талаптарға сәйкес еместігі фактісін анықтау, соның ішінде Тізілімге енгізілгеннен кейін мәлімделген экологиялық әсердің жоқтығын немесе қоршаған ортаға кері әсердің барын куәландыратын мән-жайлар анықталған жағдайда; 
5) «жасыл» технологияны немесе жобаны әрі қарай іске асыру мүмкіндігін жоққа шығаратын сот шешімінің немесе уәкілетті мемлекеттік орган актісінің заңды күшіне енуі; 
6) егер құқықтық мұрагері болмаса, «жасыл» технологияның немесе жобаның өтініш берушісі болып табылатын заңды тұлғаны тарату немесе жеке кәсіпкердің қызметін тоқтату; 
7) Қазақстан Республикасының заңнамасында және Қоғамның ішкі құжаттарында көзделген өзге де жағдайлар.

6. Технологияны немесе жобаны Тізілімге енгізу мерзімі

37. Тізілімге енгізілген «жасыл» технологиялар немесе жобалар Тізілімге енгізілген күннен бастап үш жыл бойы қолданыста деп есептеледі..
38. ««Жасыл» технологиялардың немесе жобалардың Тізілімде болу мерзімі жоғары тиімділіктің сақталуы, осы Нұсқаулықтың өлшемшарттарына сәйкестігі, өзектілігі немесе олардың экологиялық құндылығын растайтын жаңа деректердің болуы сияқты негізделген себептер болған кезде Комиссияның шешімімен ұзартылуы мүмкін.
39. «Жасыл» технологиялар мен жобалардың үш жылдық қолданылу мерзімі аяқталғанға дейін жаңа ғылыми деректерді, технологиялық өзгерістерді және басқа да факторларды ескере отырып, қайта бағалау жүргізіледі. Қайта бағалау нәтижелері қолданылу мерзімін ұзартуға немесе технологияны не жобаны Тізілімнен алып тастауға негіз болуы мүмкін.
40. «Жасыл» технологияның немесе жобаның өтініш берушілері қайта бағалауды жүргізу және қолданылу мерзімін ұзарту мәселесін қарау үшін қажетті ақпарат пен деректерді ұсынуға міндетті.



































«Жасыл» технологиялар мен жобалар тізілімін қалыптастыру және жүргізу, сондай-ақ жасыл технологиялар мен жобаларды бағалау жөніндегі нұсқаулыққа
1-қосымша


Технология немесе жоба паспорты

	Р/с №
	Бөлім
	Сипаттамасы

	1
	Өтініш беруші туралы мәліметтер
	

	1.1
	Жоба өтініш берушісінің атауы
	

	1.2
	Жоба өтініш берушісінің заңды мекенжайы және орналасқан жерінің мекенжайы
	

	1.3
	Жоба өтініш берушісін мемлекеттік тіркеу туралы деректер
	

	1.4
	Жоба өтініш берушісінің байланысатын адамының тегі, аты, әкесінің аты (ол бар болса), мекенжайы, телефоны, факсы және электрондық пошта мекенжайы
	

	2
	Инвестор туралы мәліметтер (бар болса)
	

	2.1
	Жоба инвесторының атауы
	

	2.2
	Жоба инвесторының заңды мекенжайы және орналасқан жерінің мекенжайы
	

	2.3
	Жоба инвесторының негізгі қызмет түрі
	

	3
	Технологияның немесе жобаның сипаттамасы
	

	3.1
	Атауы
	

	3.2
	Сипаттамасы
	

	3.3
	Мақсаттары
	

	3.4
	Жобаны іске асыру үшін қажетті қаржыландыру көлемі
	

	3.5
	«Жасыл» қаржыландыруды («жасыл» кредиттер/«жасыл» облигациялар) алу ниеі
	Иә/жоқ

	3.6
	Жоба үшін «жасыл» қаржыландыруды жүзеге асыратын ұйымның атауы
	

	3.7
	Техникалық сипаттамасы
	

	3.8
	Орналасқан жері (өңір, елді мекен, технологияны немесе жобаны бірмәнді сәйкестендіруге мүмкіндік беретін жобаның географиялық орналасуы туралы мәліметтер)
	

	3.9
	Технологияны немесе жобаны іске асыру мерзімі (кезеңі немесе нақты мерзімі)
	

	3.10
	Ағымдағы жағдай
	

	3.11
	Технологияны немесе жобаны бағалауға арналған бастапқы деректер
	

	4
	Нұсқаулыққа сәйкес критерийлер бойынша есептеу
	

	4.1
	Есептеулерді растайтын құжаттамалық материалдар
	

	5
	Күтілетін әлеуметтік-экономикалық әсер:
	

	5.1
	Күтілетін экономикалық әсер (сандық көріністе)
	

	6
	Жобаны іске асыру үшін қажетті қаржыландыру көлемі
	

	7
	Жоба жетекшісі
	

	8
	Жауапты тұлға, байланыс деректері
	




«Жасыл» технологиялар мен жобалар тізілімін қалыптастыру және жүргізу, сондай-ақ жасыл технологиялар мен жобаларды бағалау жөніндегі нұсқаулыққа
2-қосымша


«Өндіріс – кәдеге жарату – жаңа өндіріс» тұйық циклі бойынша уытты емес өнімдерді өндіру» саласы үшін сәйкестіктің міндетті шарттары

	№
	Шарт*
	Талап
	Растау

	1
	Өнімнің уытсыздығы және қауіпсіздігі
	Өнім және қолданылатын материалдар белгіленген қауіпсіздік талаптарына сәйкес келуге және тыйым салынған заттарды не белгіленген нормативтерден асатын концентрациядағы қауіпті заттарды қамтымауға тиіс
	Сертификаттар, сынақ хаттамалары, қауіпсіздік паспорттары, техникалық құжаттама және өзге де растайтын құжаттар

	2
	Тұйық өндірістік циклдің болуы
	Материалдарды айналымға тартудың мынадай дәйектілігі расталуға тиіс: «өндіру → пайдалану/қалдықтардың түзілуі → жинау/қайтару → қайта пайдалану, қалпына келтіру немесе қайта өңдеу → қайталама шикізат → жаңа өндіріс»
	Технологиялық схема, материалдық баланс, пайдаланылатын шикізат және түзілетін қалдықтар туралы мәліметтер


*Міндетті шарттардың кемінде біреуіне сәйкес келмеуі сандық өлшемшарттардың мәндеріне қарамастан, жобаның (технологияның) осы санатқа сәйкес келмейді деп танылуына негіз болып табылады..











«Жасыл» технологиялар мен жобалар тізілімін қалыптастыру және жүргізу, сондай-ақ жасыл технологиялар мен жобаларды бағалау жөніндегі нұсқаулыққа
3-қосымша


«Жасыл» технологияларды немесе жобаларды бағалау бойынша ҚОРЫТЫНДЫ

	Сараптаманы жүргізу үшін негіз
	

	Технологияны немесе жобаны өтініш беруші
	

	Тіркелген күні
	

	Бағалау нысанасы
	

	Паспорт нысанына сәйкестігі
	

	Өлшемшарттарды бағалау кезіндегі есептеулердің дұрыстығы
	

	Коэффициенттердің қолданылуы
	

	Қорытынды
	

	Орындаушы
	


	* Қорытынды Өтініш беруші ұсынған құжаттар негізінде дайындалды, Қоғам олардың мазмұнының дұрыстығы үшін жауапты болмайды.

